Spöter händ t Chelte Winterthur bewonnt, und zwar wahrschinnlich händs vor allem uf äm Oberwinterthurer Hügeli gwonnt, wo dänn au d Römer sich niderglaa händ und deed für iri paar Soldaate ä chlini  Feschtig bout händ, mit äme Tämpeli und änämä Bädli. Sie händ au dä Namä vo de Kelte überno, wo's Wort "vidu" drin hät, von de Weide, wo s ja im Sumpf vo de Grüze under irem Dorf gnueg gä hät. Mit dä Römer isch au de Wii nach Winterthur cho. Sie händ die ganze Südhäng dämit bepflanzt, und dä Wiiabou isch dänn bis is 19. Jahrhundert vor allem für Wülflinge wichtig blibe.